*Tämä artikkeli käsittelee Nevadassa sijaitsevaa kaupunkia. Nimen muita merkityksiä on lueteltu täsmennyssivulla.*



  

  

  

  

  

  

  

  

**Las Vegas** on Nevadan osavaltion suurin kaupunki. Kaupungin asukasluku vuonna 2017 oli 646 676. Las Vegasin metropolialueella asui vuonna 2014 yli kaksi miljoonaa ihmistä. Las Vegasin pääelinkeino on matkailu, joka perustuu pääosin kasinoihin, joista kaupunki on kuuluisa. 

Kasinoistaan ja hotelleistaan tunnettu Las Vegas Strip ("Strip") on 6,4 kilometriä pitkä osa Las Vegas Boulevardia. Vastoin yleistä luuloa Strip ei kuulu Las Vegasin kaupunkiin, vaan sijaitsee pääosin Clarkin piirikunnan epäitsenäisten asutuskeskusten (engl. *unincorporated area*), Paradisen ja Winchesterin alueilla, ollen suoraan piirikunnan hallinnon alaisuudessa. Hyvin pieni osa Las Vegas Stripistä ulottuu myös Enterprisen epäitsenäiselle alueelle sekä Las Vegasin kaupunkiin.

Historia
--------

Las Vegas vuonna 1895.
Nuori espanjalainen tiedustelija Raphael Rivera oli ensimmäinen eurooppalainen, joka saapui alueelle, joka sai nimensä espanjan niittyä tarkoittavasta sanasta. Las Vegas toimi vedenottopaikkana espanjalaisten tiellä Kaliforniaan. Mormonilähetystyöntekijät saapuivat alueelle vuonna 1885 ja perustivat sinne asutuksen, joka antoi suojaa matkustajille Salt Lake Citystä Los Angelesiin. Mormonit hylkäsivät paikan kaksi vuotta myöhemmin. Las Vegas liitettiin vuonna 1867 Arizonan territoriosta Nevadan territorioon.

Las Vegas alkoi 1800-luvun lopulla laajeta, ja se oli seitsemän neliökilometrin laajuinen, kun se myytiin Montanan senaattorille William Clarkille. Hän huutokauppasi kaupungista maata rakentaakseen Union Pacific Railroadin yhteyden Salt Lake Citystä Los Angelesiin. Las Vegas sai kunnallishallinnon vuonna 1911.

Las Vegas oli 1930-luvun alkuun saakka lähinnä rautatiekaupunki, jonka kautta kulki ympäröivien kaivosten rautatieliikenne. Kun presidentti Herbert Hoover vuonna 1930 määräsi aloitettavaksi Hooverin padon rakennustyöt noin 40 kilometrin päässä Las Vegasista, alkoi kaupungin ensimmäinen kasvuvaihe. Väkiluku nousi 5 000:sta 25 000:een. Samaan aikaan uhkapelaaminen laillistettiin Nevadassa ja Las Vegas alkoi kehittyä uhkapelikaupungiksi. Ensimmäinen kasino perustettiin vuonna 1931. Vuonna 1941 Yhdysvaltain armeija perusti tukikohtansa alueelle.

Gangstereiden Lucky Lucianon ja Meyer Lanskyn liittolainen Bugsy Siegel oli siirtynyt 1940-luvun alussa Kaliforniaan ja kiinnostui Las Vegasista. Hän jatkoi erään liikemiehen aloittamaa Flamingo-hotellin rakentamista mafian rahoituksella. Siegelin panos Las Vegasin kehityksessä oli merkittävä, vaikka puheet "Las Vegasin perustajasta" ovat liioiteltuja. Osin Siegelin Hollywood-kontaktien ansiosta siihen asti paikallisesta viihdekeskuksesta alkoi kehittyä maailmankuulu. Siegelin omat liiketoimet sujuivat kuitenkin katastrofaalisesti ja mafia murhasi hänet vuonna 1947.

Las Vegas 1960-luvulla.
Tästä huolimatta Las Vegas jatkoi kasvuaan ja virkamiehet yrittivät estää mafian pääsyä mukaan, mutta turhaan. Jokainen hotelli ja kasino, joka rakennettiin, oli tällöin jotenkin yhteydessä mafiaan. Rahan tuloa ei voinut estää, ja pitkälti 1960-luvulle saakka Las Vegas oli täysin mafian hallussa. 1960-luvulla miljardööri Howard Hughes osti kasinon toisensa jälkeen, kunnes hän hallitsi kolmasosaa liikevaihdosta. Suuret mafiapomot siirtyivät syrjään, mutta mafia oli silti vahvasti juurtunut kaupunkiin. 1970-luvulla Hughes joutui lähtemään Las Vegasista huomattuaan sen tuottavan tappiota hänen aikanaan. Valta palasi takaisin mafialle.*lähde?*

1970-luvulla FBI puuttui peliin, ja monet saivat syytteen ja vähitellen mafian ote alkoi heikentyä. Mafia luopui muutamasta kasinosta, ja jopa FBI:n agentit myönsivät, että liike-ideallisesti parempaa ei ole keksittykään. Vuonna 1994 FBI:n agentti julkaisi tiedotteen, jonka mukaan suurin osa mafiasta on saatu pois Vegasista, mutta "huolia heidän suhteensa on vieläkin."*lähde?*

Turismi
-------

Bellagio-kasino.
Las Vegas on erittäin suosittu turistikohde, ja vuonna 2017 siellä kävi noin 42 miljoonaa vierailijaa.

Yleisesti Las Vegasiin liitetään mielikuvissa ennen kaikkea kasinot ja uhkapelaaminen, ja kasinoita kaupungissa onkin paljon. Näistä kenties tunnetuimpien joukkoon kuuluvat muun muassa Bellagio, MGM Grand, Venetian ja Caesars Palace. Useimmilla kasinoilla on omat buffetravintolat, joissa asiakas saa syödä niin paljon kuin jaksaa. Buffettien volyymistä kertoo paljon se, että Las Vegasissa syödään noin 27 000 kiloa katkarapuja joka päivä, enemmän kuin muualla Yhdysvalloissa yhteensä.

Las Vegas on tunnettu myös monista erilaisista show-tapahtumista, kuten taikureiden esiintymisistä ja konserteista. Las Vegasissa esiintyvistä taikureista erityisen tunnettuja ovat MGM Grandissä esiintyvä David Copperfield ja Riossa esiintyvät Penn & Teller. Taikuripari Siegfried & Roy esiintyi Mirage-hotellissa vakituisesti 13 vuoden ja 5 750 esityksen ajan.

Laulaja Céline Dionin vakituiset kiinnitykset Caesars Palacessa vuosina 2003-07 ja 2011-19 myivät yhteensä 4,5 miljoonaa lippua ja keräsivät 681 miljoonan dollarin bruttotuoton. Rod Stewart on esiintynyt Caesars Palacessa säännöllisesti vuodesta 2011 alkaen ja jatkaa vuoteen 2024 asti. Britney Spearsilla oli vuosina 2013–2017 yhteensä 248 konsertin sarja, joka myi 900 000 lippua ja keräsi 138 miljoonan dollarin lipputulot. Spearsin jälkeen kaupungin vakituisia esiintyjiä ovat olleet esimerkiksi Lady Gaga ja Katy Perry. Adele on esiintynyt Las Vegasissa säännöllisesti vuodesta 2022. U2-yhtyeellä oli 25 konsertin mittainen kiinnitys Spheren ensimmäisenä esiintyjänä vuonna 2023.

Las Vegas sijaitsee myös kohtuullisen lähellä Grand Canyonia, ja kanjoni onkin suosittu päiväretkikohde Vegasiin tulevien turistien keskuudessa. Kanjonille pääse helposti ja nopeasti myös helikopterilla.

Urheilu
-------

NHL:ssä aloitti kaudella 2017–2018 uutena joukkueena Vegas Golden Knights, joka pelaa kotiottelunsa Stripin lähellä sijaitsevalla T-Mobile Arenalla. Kaudella 2022–2023 Vegas Golden Knights voitti Stanley Cupin. Aikaisemmin Oaklandissa pelannut NFL-joukkue Oakland Raiders muutti Las Vegasiin vuonna 2020. Seura pelaa ottelunsa uudella Allegiant Stadiumilla. 

* Vegas Golden Knightsin logo.Vegas Golden Knightsin logo.
* Las Vegas Raidersin käyttämä Allegiant Stadium.Las Vegas Raidersin käyttämä Allegiant Stadium.

Kuvia
-----

* Eiffel-tornin puolta pienempi jäljitelmä.Eiffel-tornin puolta pienempi jäljitelmä.
* Luxor-hotelliLuxor-hotelli
* New York Las Vegasissa.New York Las Vegasissa.

Lähteet
-------

1. ↑  Las Vegas (city), Nevada U.S. Census Bureau.  Arkistoitu 18.2.2009. Viitattu 6.8.2015. (englanniksi)
2. ↑  Metropolitan and Micropolitan Statistical Areas U.S. Census Bureau. Viitattu 6.8.2015. (englanniksi)
3. 1 2  History City of Las Vegas.  Arkistoitu 16.2.2014. Viitattu 8.3.2014. (englanniksi)
4. 1 2  Las Vegas: History *City-data.com*. Advameg, Inc. Viitattu 8.3.2014. (englanniksi)
5. ↑  Benjamin Siegel (1906–1947) *Las Vegas – an unconventional history*. PBS
6. ↑  Howard Hughes *Las Vegas – an unconventional history*. PBS
7. ↑  Las Vegas Convention and Visitors Authority *lvcva.com*.  [vanhentunut linkki]
8. ↑  9 Las Vegas Fun Facts *Reader’s Digest*.  Arkistoitu 19.1.2018. Viitattu 19.1.2018. (englanniksi)
9. ↑  Best Magic Shows in Las Vegas, Guide to Vegas | Vegas.com *VEGAS.com*. Viitattu 19.1.2018. (englanniksi)
10. ↑
11. ↑  https://www.nytimes.com/2021/01/14/arts/siegfried-and-roy-siegfried-fischbacher-dead.html
12. ↑  Eric Frankenberg Billboard: Celine Dion Wraps Historic 16-Year Run in Las Vegas With Record-Breaking $681 Million in Ticket Sales *The Hollywood Reporter*.  13.6.2019. Viitattu 8.1.2024. (englanniksi)
13. ↑  97 1FM The Drive |: Rod Stewart ending 13-year Las Vegas residency in 2024 – 97.1fm The Drive – WDRV Chicago *97.1fm The Drive - WDRV Chicago*.  6.11.2023. Viitattu 8.1.2024. (englanniksi)
14. 1 2  Hugh McIntyre: It’s Been A Decade Since Britney Spears Changed Las Vegas Forever *Forbes*. Viitattu 4.1.2024. (englanniksi)
15. ↑  Bob Allen: Britney Spears’ Piece of Me Vegas Residency Final Figures: 248 Shows, 916,184 Tickets Sold, $137.7M Earned *Billboard*.  24.1.2018. Viitattu 8.1.2024. (englanniksi)
16. ↑
17. ↑  https://www.nytimes.com/2023/09/30/arts/music/u2-sphere-las-vegas.html
18. ↑  How Far Is It From Las Vegas to Grand Canyon? *GrandCanyon.com*.  26.3.2014. Viitattu 19.1.2018. (englanniksi)

Aiheesta muualla
----------------

* Kuvia tai muita tiedostoja aiheesta **Las Vegas** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 

Nevadan osavaltio

|  |  |
| --- | --- |
| Piirikunnat | 
* Churchill
* Clark
* Douglas
* Elko
* Esmeralda
* Eureka
* Humboldt
* Lander
* Lincoln
* Lyon
* Mineral
* Nye
* Pershing
* Storey
* Washoe
* White Pine

 |
| Kaupungit | 
* Boulder City
* Caliente
* Carlin
* **Carson City** (pääkaupunki ja itsenäinen kaupunki)
* Elko
* Ely
* Fallon
* Fernley
* Henderson
* Las Vegas
* Lovelock
* Mesquite
* North Las Vegas
* Reno
* Sparks
* Wells
* West Wendover
* Winnemucca
* Yerington

 |